**NOTĂ INFORMATIVĂ**

**la proiectul Regulamentului privind acordarea subvențiilor pentru dezvoltarea locală prin implementarea Programului LEADER**

|  |
| --- |
| **1. Denumirea autorului şi, după caz, a participanţilor la elaborarea proiectului.** |
| Autorul proiectului de hotărâre pentru aprobarea Regulamentului privind acordarea subvențiilor pentru dezvoltarea locală prin implementarea Programului LEADER este Ministerul Agriculturii și Industriei Alimentare (în continuare - MAIA). |
| **2. Condiţiile ce au impus elaborarea proiectului de act normativ şi finalităţile urmărite.** |
| Necesitatea elaborării proiectului vine în scopul implementării art. 17 Prioritatea III litera f), art. 23 alineatul 11 litera d) și alineatul (12) din Legea nr. 276/2016 cu privire la principiile de subvenționare în dezvoltarea agriculturii și mediului rural, cu modificările ulterioare, precum și întru realizarea Planului Național de Acțiuni pentru implementarea Acordului de Asociere Republica Moldova-Uniunea Europeană 2020-2023 și a Planului de Acțiuni al Guvernului Republicii Moldova pentru anii 2021-2022.  Scopul proiectului este susținerea dezvoltării economice a teritoriilor acoperite de Grupurile de Acțiune Locală (în continuare – GAL-uri), creșterea nivelului de trai și facilitarea diminuării excluziunii sociale, prin dezvoltarea și implementarea strategiilor de dezvoltare locală la nivel local, cu implicarea unui spectru larg de părți interesate, inclusiv autoritățile publice locale, reprezentanții sectorului antreprenorial și civic.  Proiectul de hotărâre pentru aprobarea Regulamentului privind acordarea subvențiilor pentru dezvoltarea locală prin implementarea Programului LEADER[[1]](#footnote-1) stabilește mecanismul de alocare a mijloacelor financiare cu o valoare de până la 5 % din Fondul național de dezvoltare a agriculturii și mediului rural, pentru funcționarea GAL-urilor și susținerea implementării Strategiilor de Dezvoltare Locală (2 măsuri de sprijin financiar). Acest proiect urmărește atingerea următoarelor obiective:   * crearea noilor oportunități durabile de câștig; * crearea și menținerea locuri de muncă permanente și a celor temporare sau sezoniere; * consolidarea capacităților și abilităților reprezentanților sectoarelor public, antreprenorial și civic din zonele acoperite de GAL-uri; * dezvoltarea economică a teritoriului acoperit de GAL-uri; * implementarea a minim 2000 proiecte investiționale.   Crearea și asigurarea funcționalității GAL-lor și, în special, implementarea strategiilor de dezvoltare locală a acestor grupuri reprezintă o adevărată necesitate. Astfel, statul a aprobat în anul 2021, în premieră, o lege specială pentru Republica Moldova – Legea nr. 50/2021 cu privire la grupurile de acțiune locală, prin care a determinat *statutul juridic și* *toate aspectele de natură administrativă și juridică a acestor grupuri.*  GAL-urile reprezintă soluția cea mai optimă pentru dezvoltarea echilibrată a mediului rural. De altfel, până la adoptarea legii nominalizate, MAIA a ajuns la concluzia, că parteneriatele dintre sectoarele public, antreprenorial și civic necesită să fie susținute financiar din partea statului, oferindu-le o durabilitate în activitate, cultivându-le spiritul de colectivism și inițiativă permanentă pentru dezvoltarea localităților din teritoriul GAL-urilor. Actualmente, GAL-urile se află la etapa de înregistrare în calitate de persoane juridice.  Așa dar, prezentul proiect vine drept o soluție pentru funcționarea eficientă și de durată a GAL-urilor din Republica Moldova.  Proiectul propus va asigura o politica constantă de dezvoltare a mediului rural prin implementarea Programului LEADER în Republica Moldova din surse publice, va crea condiții de atractivitatea a mediului rural pentru tineri, prin dezvoltarea infrastructurii și prestarea serviciilor publice de calitate, precum și va oferi oportunități pentru atragerea prin intermediul grupurilor de acțiune locală a fondurilor externe, în scopul dezvoltării durabile a teritoriului GAL.  În acest context, se propune spre examinare proiectul de Regulament privind acordarea subvențiilor pentru dezvoltarea locală prin implementarea Programului LEADER, care cuprinde amploarea și complexitatea abordării LEADER. |
| **3. Descrierea gradului de compatibilitate pentru proiectele care au drept scop armonizarea legislaţiei naţionale cu legislaţia Uniunii Europene.** |
| Proiectul nu conține norme privind armonizarea legislației naționale cu legislaţia Uniunii Europene. |
| **4. Principalele prevederi ale proiectului şi evidenţierea elementelor noi.** |
| Prezentul proiect de hotărâre pentru aprobarea Regulamentului privind acordarea subvențiilor pentru dezvoltarea locală prin implementarea Programului LEADERare drept obiect de reglementare stabilirea condițiilor și a procedurii de verificare și selectare a GAL-urilor, examinarea și aprobarea Strategiilor de Dezvoltare Locală pentru finanțare, acordarea subvențiilor, implementarea și monitorizarea a 2 măsuri de sprijin financiar:   * Măsura nr. 1. Sprijin pentru funcționarea Grupurilor de Acțiune Locală; * Măsura nr. 2. Susținerea implementării Strategiilor de Dezvoltare Locală.   Astfel, proiectul de Regulament stabilește următoarele prevederi:   * Procedura de selectare a GAL-urilor pentru finanțare; * Procedura de aprobare a strategiilor de dezvoltare locală a GAL-urilor pentru finanțare; * Condițiile de acordare a sprijinului financiar pentru funcționarea GAL-urilor; * Condițiile de acordare a sprijinului financiar pentru implementarea strategiilor de dezvoltare locală ale GAL-urilor; * Procedura de aprobare a cererilor de finanțare de către Agenția de Intervenție și Plăți pentru Agricultură; * Procedura de verificare și monitorizare postachitare a proiectelor; * Monitorizarea GAL-urilor de către Agenția de Intervenție și Plăți pentru Agricultură.   Implementarea prezentului actul normativ va crea beneficii sociale, acoperind un număr semnificativ de beneficiari, beneficii economice, relevând un număr considerabil de locuri de muncă și afaceri viabile ce urmează să funcționeze în zonele rurale, precum și beneficii fiscale, stimulând activitatea economică a localităților rurale și favorizând ulterior contribuțiile beneficiarilor în bugetul de stat. |
| **5. Fundamentarea economico-financiară.** |
| Implementarea proiectului se va efectua din contul alocațiilor prevăzute pentru Fondul național de dezvoltare a agriculturii și mediului rural, în cuantum de până la 5 %, în limita mijloacelor financiare aprobate anual prin Legea bugetului de stat. |
| **6. Modul de încorporare a actului în cadrul normativ în vigoare.** |
| Adoptarea și punerea în aplicare a prevederilor proiectului impune necesitatea aprobării unor regulamente interne ale Ministerului și a Ghidului GAL pentru implementarea strategiilor de dezvoltare locală. |
| **7. Avizarea şi consultarea publică a proiectului.** |
| În scopul respectării prevederilor Legii nr. 239/2008 privind transparenţa în procesul decizional, proiectul a fost plasat pe pagina web oficială a Ministerului Agriculturii și Industriei Alimentare [www.maia.gov.md](http://www.maia.gov.md) la rubrica ”Transparenţa decizională”, https://maia.gov.md/ro/content/proiecte-de-documente și pe platforma guvernamentală [www.particip.gov.md](http://www.particip.gov.md).  Analiza impactului de reglementare la proiectul hotărârii de Guvern pentru aprobarea Regulamentului privind acordarea subvențiilor pentru dezvoltarea locală prin implementarea Programului LEADER, în temeiul art. 34 alin. (4) din Legea nr. 100/2017 cu privire la actele normative, a fost remisă spre examinare și expertiză Grupului de lucru al Comisiei de stat pentru reglementarea activității de întreprinzător. Astfel, la ședințele din 11 ianuarie și 1 februarie 2022 Grupul de lucru a susținut Analiza de impact și proiectul de hotărâre, care au fost îmbunătățite, cu luarea în considerare a recomandărilor expuse. |
| **8. Constatările expertizei anticorupție.** |
| Proiectul va fi supus expertizei anticorupție de către Centrului National Anticorupție. |
| **9. Constatările expertizei de compatibilitate** |
| Proiectul nu necesită expertiză de compatibilitate. |
| **10. Constatările expertizei juridice** |
| Proiectul va fi supus expertizei juridice de către Ministerului Justiției. |

1. LEADER este un instrument de dezvoltare rurală teritorială al UE, care face parte din politica de dezvoltare rurală a UE (5-7 % din fondurile de dezvoltare rurală și a agriculturii sunt direcționate pentru Programul LEADER). LEADER este o abreviere din limba franceză, care presupune ”Legături între Acțiuni pentru Dezvoltarea Economiei Rurale”. Abordarea LEADER este implementată atât în țările membre, cât și în țările asociative, creând o bază semnificativă pentru reinventarea zonelor rurale și asigurând o creștere economică durabilă la nivel local. [↑](#footnote-ref-1)